**ΣΥΝΟΠΤΙΚΟ ΙΣΤΟΡΙΚΟ**

**για την ΙΔΡΥΣΗ – ΧΩΡΟΘΕΤΗΣΗ - ΟΡΙΟΘΕΤΗΣΗ ΤΩΝ ΒΙ. ΠΕ. ΤΗΣ ΕΤΒΑ**

Η θεσμοθέτηση περιοχών εγκατάστασης βιομηχανιών με την ονομασία Βιομηχανικές Ζώνες» προβλέπονταν στον Νόμο 3206/1955 (ΦΕΚ 108Α΄/1955). Η έννοια των ΒΙ.ΖΩ. συνδεόταν άμεσα με ειδικά κίνητρα και με το ύψος τυχόν επιχορηγήσεων που ίσχυαν για την περιοχή, χωρίς να γίνεται λόγος για τεχνικές υποδομές ή κάποιου είδους χωρική ή άλλη οργάνωση. Μέχρι το 1973 δεν είχαν οριστεί τέτοιες περιοχές με συγκεκριμένα γεωγραφικά όρια και εμβαδόν, αλλά μόνον περιοχές κινήτρων με τους εκάστοτε αναπτυξιακούς νόμους. Στο διάστημα 1955-1973, η χωροθέτηση των βιομηχανιών και βιοτεχνιών γίνονταν μέσα στις ευρείες αυτές περιοχές των κινήτρων, κατά περίπτωση.

Πρώτος Φορέας που ασχολήθηκε επισταμένως με το θέμα της δημιουργίας οργανωμένων πλέον χώρων υποδοχής βιομηχανικών επιχειρήσεων ήταν ο Οργανισμός Βιομηχανικής Αναπτύξεως (ΟΒΑ), που ιδρύθηκε το 1960 (ΦΕΚ 24 τ. ΑΕ και ΕΠΕ/1960), όπως φαίνεται στα πρακτικά του Δ.Σ. του, στο διάστημα από τον Αύγουστο 1962 ώς τον Αύγουστο 1964. Στο διάστημα αυτό δεν οριοθετήθηκαν, ούτε Βιομηχανικές Ζώνες (ΒΙ.ΖΩ.) από το κράτος, αλλά ούτε Βιομηχανικές Περιοχές (ΒΙ.ΠΕ.) βάσει Αποφάσεων του Δ.Σ. του ΟΒΑ Οι Αποφάσεις του Δ.Σ. του ΟΒΑ, αφορούσαν κυρίως προκαταρκτικές εργασίες για την ανάπτυξη του θεσμού των ΒΙ.ΠΕ. και ιδίως την ανάθεση της εκπόνησης χωροταξικών μελετών και μελετών σκοπιμότητας, σε ξένους μελετητές ή και σε ελληνικά Γραφεία.

Η ΕΤΒΑ ιδρύθηκε το 1964 με το Ν.Δ/γμα 4366/1964 (ΦΕΚ 158Α΄/1964), με σκοπό να συνεχίσει το έργο του Ο.Β.Α., ο οποίος διαλύθηκε αυτοδικαίως με το άρθρο 9 του ιδίου Ν.Δ/τος 4366/1964.

Το 1965 με τον Νόμο 4458/1965 (ΦΕΚ 33Α/1965) ανατέθηκε στην ΕΤΒΑ η αποκλειστικότητα ίδρυσης, υλοποίησης και διαχείρισης ΒΙ.ΠΕ. και καθορίστηκαν οι σχετικές διαδικασίες. Με το άρθρο 1 του Νόμου αυτού θεσμοθετήθηκαν συγχρόνως ΒΙ.ΠΕ. στις περιοχές των πόλεων Θεσσαλονίκης, Πατρών, Βόλου, Καβάλας και Ηρακλείου, τις οποίες η ΕΤΒΑ σε σύντομο διάστημα οριοθέτησε σε συγκεκριμένες θέσεις και προχώρησε στην ανάπτυξή τους.

Το 1966 η ΕΤΒΑ ίδρυσε την Α.Ε. Οργανώσεως και Εκμεταλλεύσεως Βιομηχανικών Περιοχών (ΦΕΚ 64 τ. ΑΕ & ΕΠΕ/1966) με προοπτική την επιτάχυνση των διαδικασιών ίδρυσης, απόκτησης γης κ.λπ. Οι αποφάσεις του Δ.Σ. της Εταιρείας αυτής αφορούσαν προκαταρκτικές εργασίες για την ανάπτυξη του θεσμού των ΒΙ.ΠΕ. και κυρίως την ανάθεση της εκπόνησης χωροταξικών και προκαταρκτικών μελετών. Επιπλέον, η Εταιρεία διενήργησε αρκετές αγορές κτημάτων, κυρίως στη Θεσσαλονίκη και τον Βόλο που, μεταγενέστερα εντάχθηκαν στα όρια των αντιστοίχων ΒΙ.ΠΕ. μετά την οριστική οριοθέτησή τους. Η Εταιρεία σταμάτησε να λειτουργεί το 1968 και το σύνολο του αντικειμένου της ανέλαβε η ΕΤΒΑ με τη σύσταση αρμοδίων υπηρεσιακών μονάδων.

Παράλληλα με την ΕΤΒΑ, που άρχισε να ιδρύει και να οργανώνει «Βιομηχανικών Περιοχών» (ΒΙ.ΠΕ.), τα συναρμόδια Υπουργεία Ανάπτυξης και ΠΕΧΩΔΕ, προχωρούσαν, ανεξάρτητα, με την έκδοση Κοινών Υπουργικών Αποφάσεων (Κ.Υ.Α.) στην ίδρυση, αλλά και στην ακριβή οριοθέτηση «Βιομηχανικών Ζωνών (ΒΙ.ΖΩ). Στο διάστημα από το 1973 ως το 1976 εκδόθηκαν αρκετές Κ.Υ.Α. και θεσμοθετήθηκαν ή και οριοθετήθηκαν περί τις 15 ΒΙ.ΖΩ.

Με την ψήφιση του Νόμου 742/1977 (ΦΕΚ 319Α'/1977)«Περί τροποποιήσεως και συμπληρώσεως του Νόμου 4458/1965 «περί Βιομηχανικών Περιοχών και ρυθμίσεως συναφών θεμάτων», οι μέχρι τότε θεσμοθετημένες και ακριβώς οριοθετημένες Βιομηχανικές Ζώνες (ΒΙ.ΖΩ.) υπήχθησαν, κατ΄ εφαρμογήν του Νόμου αυτού, στο καθεστώς των Βιομηχανικών Περιοχών και επομένως την ευθύνη για την οργάνωση και ανάπτυξή τους ανέλαβε η Ε.Τ.Β.Α. Οι περισσότερες από αυτές τις ΒΙ.ΖΩ. αναπτύχθηκαν και λειτουργούν μέχρι σήμερα ως ΒΙ.ΠΕ. Για αρκετές όμως δεν υπήρξε κανένα ενδιαφέρον και δεν αναπτύχθηκαν.

Η ίδρυση και οριοθέτηση ΒΙ.ΠΕ. επομένως, άρχισε επισήμως το Φεβρουάριο του 1965 και συνεχίστηκε με προαπαιτούμενες τις σχετικές Αποφάσεις της Διοίκησης της Ε.Τ.Β.Α., μέχρι το Σεπτέμβριο του 2000, με εφαρμογή των διατάξεων αρχικά του Νόμου 4458/1965 (ΦΕΚ 33Α΄/1965), στη συνέχεια του Νόμου 742/1977 (319Α΄/1977) και τελικά με τις μεταβατικές διατάξεις του άρθρου 19 του Νόμου 2545/1997 (ΦΕΚ 254Α΄/1997). Με το Νόμο 2545/1997 «περί Βιομηχανικών και Επιχειρηματικών Περιοχών», η Ε.Τ.Β.Α. έπαυσε να είναι αποκλειστικός Φορέας ίδρυσης και οργάνωσης ΒΙ.ΠΕ.

Το 2003 με τη συγχώνευση της Ε.Τ.Β.Α. στην Τράπεζα Πειραιώς, οι ΒΙ.ΠΕ. εισφέρθηκαν στην ιδρυθείσα Α.Ε. ΕΤΒΑΒΙ.ΠΕ. (ΦΕΚ 5917/ τα Α.Ε. & Ε.Π.Ε. /2003). Το προσωπικό της αρμόδιας για τις ΒΙ.ΠΕ. Υπηρεσιακής Μονάδας της Ε.Τ.Β.Α. απετέλεσε το δυναμικό της νέας Εταιρείας, η οποία συνεχίζει έκτοτε τη διαχείριση των ΒΙ.ΠΕ. της Ε.Τ.Β.Α. και ιδρύει και νέες βάσει της ισχύουσας έκτοτε νομοθεσίας.

Διευκρινίζεται ότι από το 1997 και εντεύθεν, οι ΒΙ.ΠΕ. κατ΄ εφαρμογήν του Ν. 2545/1997 (ΦΕΚ 254Α΄/1997), ιδρύονται και οριοθετούνται με αποφάσεις του Κράτους (Κ.Υ.Α. ή Νόμοι), για την έκδοση των οποίων προαπαιτούνται Αποφάσεις ή συναίνεση και διαφόρων άλλων Υπηρεσιών.

Μετά από μελέτη των κειμένων των Κ.Υ.Α. και των τηρούμενων στο Ιστορικό Αρχείο του Π.Ι.Ο.Π. φακέλων, βρέθηκαν οι Αποφάσεις της Διοίκησης, που σχετίζονταν ευθέως (Αποφάσεις Ε.Τ.Β.Α.) ή εμμέσως (Αποφάσεις Ο.Β.Α. και Α.Ε. ΟΡΓΑΝΩΣΕΩΣ ΚΑΙ ΕΚΜΕΤΑΛΛΕΥΣΕΩΣ ΒΙΟΜΗΧΑΝΙΚΩΝ ΠΕΡΙΟΧΩΝ ΕΛΛΑΔΟΣ) με την ίδρυση και οριοθέτηση ΒΙ.ΠΕ. της Ε.Τ.Β.Α.

Στους 2 πίνακες που συντάχθηκαν και επισυνάπτονται, εμφανίζονται ο αριθμός και ημερομηνία της κάθε Απόφασης Διοίκησης, το τοπογραφικό σχέδιο και η υπηρεσιακή εισήγηση –εφόσον υπάρχουν-, το ΦΕΚ στο οποίο δημοσιεύεται η Κοινή Υπουργική Απόφαση (Κ.Υ.Α.) που τυχόν εκδόθηκε βάσει της Απόφασης αυτής, καθώς και παρατηρήσεις, όπου κρίθηκε απαραίτητο. Συγκεκριμένα:

στον **ΠΙΝΑΚΑ 1** περιλαμβάνονται οι Αποφάσεις του Διοικητικού Συμβουλίου της ΕΛΛΗΝΙΚΗΣ ΤΡΑΠΕΖΗΣ ΒΙΟΜΗΧΑΝΙΚΗΣ ΑΝΑΠΤΥΞΕΩΣ (ΕΤΒΑ Α.Ε.) της παρ. 1 του άρθρου 1 του Νόμου 4458/1965 (ΦΕΚ 33Α΄/1965) για την έκδοση Κ.Υ.Α. ΟΡΙΟΘΕΤΗΣΕΩΝ και ΑΝΑΚΛΗΣΕΩΝ ΟΡΙΟΘΕΤΗΣΕΩΝ ΤΩΝ ΒΙ.ΠΕ. (εκδόθηκαν στη χρονική περίοδο από Φεβρουάριο 1965 έως Οκτώβριο 1977). (συνολικά 41 Αποφάσεις)

στον **ΠΙΝΑΚΑ 2** περιλαμβάνονται οι Αποφάσεις της ΤΡΙΜΕΛΟΥΣ ΕΠΙΤΡΟΠΗΣ της ΕΤΒΑ Α.Ε. της παρ. 2 του άρθρου 1 του Νόμου 742/1977 (ΦΕΚ 319Α΄/1977) για την έκδοση Κ.Υ.Α. ΟΡΙΟΘΕΤΗΣΕΩΝ και ΑΝΑΚΛΗΣΕΩΝ ΟΡΙΟΘΕΤΗΣΕΩΝ ΤΩΝ ΒΙ.ΠΕ., ΒΙΟ.ΠΑ., ΒΙ.ΠΑ. και Β.Ε.ΠΕ. (εκδόθηκαν στη χρονική περίοδο από Φεβρουάριο 1978 έως Σεπτέμβριο 2000). (συνολικά 69 Αποφάσεις)